
ДО
ОБЩИНСКИ СЪВЕТ
ГР. БУРГАС



ДОКЛАДНА  ЗАПИСКА
 
ОТ ДИМИТЪР НИКОЛОВ – КМЕТ НА ОБЩИНА БУРГАС
 

Относно: Одобряване частична промяна в структурата на общинската администрация, касаеща ресор „Образование, здравеопазване, социални дейности и младежки политики“  при запазване на  съществуващата численост

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

Съобразно разпоредбата на чл. 21, ал. 1, т. 2 от ЗМСМА, в компетенциите на Общинския съвет е да одобри структурата на общинската администрация и общата численост на лицата, работещи в нея, по предложение на кмета на общината. 
Съществуващата структура и нейната численост са одобрени с решение на Общински съвет Бургас по т. 1 от Протокол № 3/30.11.2023 г. 
	Съобразно цитираното решение  Ресор „Образование, здравеопазване, социални дейности и младежки политики“ се ръководи от заместник-кмет, който организира, координира и контролира работата на общинската администрация в областта на образованието, здравеопазването, социалните дейности и младежките политики и трудовата заетост.
	В ресора са обособени две дирекции с обща численост 24 щатни бройки:
Дирекция „Здравеопазване, социални дейности и младежки политики“ - 13 щатни бройки с два отдела –  „Здравеопазване и социални дейности“ и „Превенции и младежки политики“ и Дирекция „Образование“ - 11 щатни бройки.
За по-добрата организация на работата в двете дирекции се налага вътрешни размествания, като дирекция „Образование“ да поеме функциите и отговорностите по въпросите на младежките политики, които досега бяха в дирекция Здравеопазване, социални дейности и младежки политики“.
Обособяването на дирекция „Демографски политики, мониторинг и координация”, част от чиито дейности преди това попадаха в обхвата на отговорностите на дирекция “Образование”, доведе до диспропорция в административната натовареност на двете дирекции в ресора. От друга страна, със свое решение от 23 април 2024 г. Общински съвет Бургас взе решение за обособяването на Общинско предприятие „Международен младежки културен център“ с цел насърчаване и подобряване на цялостното развитие на младите хора в различни аспекти – личен, социален, икономически, за насърчаване на заетостта и подкрепата за млади хора, които не учат, не работят и не се обучават, както и за осигуряване на среда, където младите хора се чувстват част от единна общност и която развива културата, творчеството, уменията в сферата на различните изкуства и стимулира здравословен, и природощадящ начин на живот и т. н. По своя замисъл предприятието провежда политиката на Община Бургас в областта на младежките дейности и реализиране на  стратегията на общината в областта на младежка политика, което до голяма степен води концентриране на основна част от младежките дейности в неговата сфера на дейност. По този начин става възможно оптимизиране на структурата на общинска администрация, вкл. и преструктуриране на отдел „Превенции и младежки политики” и насочване на част от дейностите, които тангират със сектор „Образование“ към дейността на дирекция „Образование”. 
Тази реорганизацията ще доведе до много по-голяма ефективност на общинската администрация,  като от една страна  дирекция „Здравеопазване и социални дейности” би фокусирала дейността си върху подобряването на активността на Общината в изпълнение на основните й стратегически приоритети, заложени в Програмата за демографско развитие на Бургас 2030, насочени към осигуряване на качествени здравните грижи заедно с достъпни и с широкоспектърни социалните услуги за гражданите на Общината. Едновременно с това подобна промяна ще позволи още по-голямо оптимизиране и фокусиране на дейността на експертите в дирекция „Образование и младежки политики” върху децата и младите хора на Бургас, като заедно с това ще се създаде директна възможност за координация между учебните заведения и ОП „Международен младежки културен център”. 
Предлагам частична промяна във функциите и отговорностите на двете дирекции при запазване на съществуващата обща численост в ресора- 24 щатни бройки:
За целта Дирекция „Здравеопазване, социални дейности и младежки политики“ да се преименува в Дирекция „Здравеопазване, превенции и социални дейности“ с намалена численост 11 щатни бройки и закриване на двата съществуващи отдела „Здравеопазване и социални дейности“ и „Превенции и младежки политики“, а  Дирекция „Образование“ да се преименува в дирекция „Образование и младежки политики“ с увеличена численост - 13 щатни бройки. 

Целта на предложения проект за частична промяна в  структурата на ресора е да осигури съответствие на структурните звена в администрацията с функционалните задължения и отговорности на работещите в тях, да подобри тяхната координация с оглед повишаване на ефективността й, както и да се приложат на практика изискванията на  чл. 5, ал. 2 и 3 от Закона за администрацията /ЗА/, според които общата администрация подпомага осъществяването на правомощията на органа на държавна власт като ръководител на съответната администрация, създава условия за осъществяване на дейността на специализираната администрация и извършва техническите дейности по административното обслужване, а специализираната администрация подпомага осъществяването на правомощията на органа на държавна власт, свързани с неговата компетентност.
С предложената промяна се спазват изискванията на Закона за администрацията и Наредбата за прилагане на класификатора на длъжностите в администрацията приета  с ПМС № 129 от 26.06.2012 г. последно доп. ДВ. бр.52 от 18 Юни 2024г., а именно в специализираната администрация  числеността на персонала в дирекция е не по-малко от 11 щатни бройки и в дирекция може да се създават не по-малко от два отдела. 
Считам за целесъобразно да бъде допуснато предварително изпълнение на решенията, на основание чл. 60, ал. 1 от Административнопроцесуалния кодекс, тъй като е необходимо да бъде извършено своевременно преразпределение на ресорите, да се оформят правоотношения на служителите, в съответствие с новата структура и съответно служителите да встъпят в задълженията си. Безспорно това е свързано с обществен интерес, тъй като администрацията следва да осигури бързо и своевременно обслужване на населението на цялата община.
Предвид изложеното и на основание чл.21, ал.1, т.2, и ал. 2 от Закона за местното самоуправление и местната администрация,  Общински съвет – Бургас да приеме следните



Р Е Ш Е Н И Я :
I. . ОДОБРЯВА промяна в структурата на общинската администрация в  ресор „Образование, здравеопазване, социални дейности и младежки политики“, както следва: 
- закрива отдел „Превенции и младежки политики“ и отдел „Здравеопазване и социални дейности“ при Дирекция „Здравеопазване, социални дейности и младежки политики“
- променя наименованието на Дирекция „Здравеопазване, социални дейности и младежки политики“ на Дирекция „Здравеопазване, превенции и социални дейности“ с  численост 11 щатни бройки;
- променя наименованието на Дирекция „Образование“ на Дирекция „Образование и младежки политики“ с  численост -13 щатни бройки;
При  запазване на съществуващата обща численост от 24 щатни бройки:

II. На основание чл.60, ал.1 от Административнопроцесуалния кодекс допуска предварително изпълнение на решенията, считано от 01.08.2024 г., с оглед встъпване в новите функции в ресора и промяна в служебните и трудовите правоотношения на служителите, в съответствие с новата структура и изпълнение на вменените им задължения. Безспорно това е свързано с обществен интерес за осигуряване и своевременно обслужване на населението на цялата община.


ДИМИТЪР НИКОЛОВ
Кмет на Община Бургас

